Isisin Twitter-tiedote väittää, että Abu Hurairah Finlandi on tehnyt autopommi-iskun Irakin armeijan tukikohtaan. Tällä taistelijanimellä on esiintynyt pakistanilaistaustainen porilaismies. Yle ei ole pystynyt vahvistamaan tietoa muista lähteistä.

Abu Hurairah Finlandi on Porista kotoisin oleva pakistanilaistaustainen nuorukainen. Hän on lähettänyt viime talven ja kevään mittaan uhkaavia nettiviestejä, jotka on osoitettu muun muassa perussuomalaisille ja Suomen hallitukselle.

Monet Isis-uutisia välittävät Twitter-tilit jakoivat viikonloppuna Isisin arabiankielistä tiedotetta, jossa kerrotaan, että Abu Hurayra al-Finlandi -niminen mies olisi ajanut räjähteillä lastatun Hummer-ajoneuvon shiialaisten kasarmiin. Isku tehtiin lähellä Baijin kaupunkia Pohjois-Irakissa.

Shafaq News -sivuston mukaan Isisin Baijissa tekemissä eri hyökkäyksissä olisi kuollut lauantaina kolme henkilöä.

Yle ei ole voinut vahvistaa, onko kyseessä sama porilaismies.

Suomessa keskusrikospoliisi on selvittänyt miehen lähettämiä uhkauksia, mutta ei ollut syyskuun alkuun mennessä saanut vahvistusta tämän olinpaikasta tai siitä, oliko hän elossa.

Suojelupoliisi ei halunnut illalla ottaa kantaa asiaan.

Varoitus: osa Isisin Twitter-tilin viesteistä sisältää raakoja kuvia.

Lisäys 14.9. klo 00.27: Tietoa iskusta on levitetty useiden Isis-uutisia välittävien Twitter-tilien kautta.